Andratx també es posiciona en defensa d'una Mallorca lliure d'agressions sexistes
El Consistori s'adhereix a la campanya 'NO i Punt!' que reclama unes Festes lliures d'agressions sexistes i estableix un protocol de prevenció i actuació.
La campanya 'No i Punt! De festa, Mallorca lliure d'agressions sexistes', impulsada pel Consell de Mallorca, s'ha presentat avui matí a l'Ajuntament d'Andratx, que s'hi ha volgut adherir ara que són a punt de començar les Festes Patronals.
Coordinada per les Àrees de Festes i de Serveis Socials, regides per Xisca Castell, s'ha volgut fer també extensible a altres sectors, com el turisme, així com a tota la ciutadania del municipi.
A la presentació de la campanya hi ha assistit la batlsessa d'Andratx Katia Rouarch, juntament amb tot l'equip de govern, així com representants dels partits en l'oposició. Rouarch ha declarat que es tracta de "una iniciativa que, desgraciadament, ens fa falta, i de la que tots hem de ser partíceps, perquè les dones han de poder viure qualsevol event, qualsevol festa, amb total normalitat".
La campanya estarà present als carrers d'Andratx durant les Festes de Sant Pere, i, mitjançant punts d'informació, serà també a les principals festes i revetlles que es celebraran al municipi durant tot l'estiu, amb l'objectiu de que tothom pugui gaudir de les festes i de l'espai públic en llibertat.
Amb missatges com "Accepta els límits de l'altre" o "Res no justifica les agressions" es pretén sensibilitzar i aconseguir una major corresponsabilitat social en l'abordatge de les agressions sexistes. 'No i Punt', per tant, es dirigeix no només a qui pateix una agressió o a qui la comet, sino també a qui l'observa.
A més, no es redueix a una campanya de comunicació i sensibilització, sinó que durant els propers dies es realitzaran altres actuacions com els tallers de formació tècnica de la campanya, el taller voluntari 'què pots fer davant una agressió sexista?' o un taller d'autodefensa feminista.
Data última modificació: 15/06/2018 a les 14:09